### Beslutning

Holger Gregersen (Ø) stemte imod.

Godkendt med Ældre- og Sundhedsudvalgets bemærkning.

### Sagsfremstilling

## Resume og sagens baggrund

Kommunalbestyrelsen skal årligt godkende kvalitetsstandarder, som beskriver serviceniveauet for indsatser på Servicelovens område, såsom pleje, praktisk hjælp, træning mm.

Kvalitetsstandarderne formidler de politiske beslutninger om mål og prioritering i forbindelse med opgaveløsningen i forhold til målgruppen.

## Indstillinger

Direktøren indstiller, at

1. Kvalitetsstandard for 2022 godkendes
2. Kvalitetsstandard for 2022 sendes til høring i Ældrerådet og Handicaprådet

## Behandling

Ældre- og Sundhedsudvalget, Ældrerådet, Handicaprådet, Ældre- og Sundhedsudvalget, Økonomiudvalget, Kommunalbestyrelsen.

## Sagsfremstilling

Kommunalbestyrelsen skal årligt godkende Kvalitetsstandarder for ydelser bevilget efter Serviceloven, herunder pleje, praktisk hjælp, træning ect.

Kvalitetsstandarderne formidler de politiske beslutninger om mål og prioritering og fastsætter serviceniveauet for den konkrete hjælp.

Kvalitetsstandarderne benyttes som oplysning til borgerne om, hvilke muligheder de har for hjælp og støtte. Dette skaber gennemsigtighed, hvilket giver mulighed for dialog og forventningsafstemning, samt styrker borgernes retssikkerhed.

I det daglige arbejde bruges Kvalitetsstandarderne som ramme for tildeling af ydelser og levering af hjælp samt opfølgning og tilsyn med hjælpen.

I de enkelte kvalitetsstandarder er det synliggjort, hvad borgeren kan forvente i forhold til de konkrete indsatser, men også ud fra hvilke kriterier borgeren kan bevilges hjælp, samt hvilke krav der stilles til borgeren. En bevillig vil altid bero på en individuel konkret vurdering.

Kvalitetsstandarderne indgår som en del af den kontrakt, der indgås med de enkelte leverandører af hjælpen (kommunale som private), blandt andet for at sikre et ensartet serviceniveau til borgerne uanset bopæl og valg af leverandør.

Kvalitetsstandarderne for 2022 er gennemgået og vurderet for, om de favner den lovgivningsmæssige udvikling, der er på området, og den generelle udvikling, der er i samfundet. Aktuel og i de kommende år er der store rekrutteringsudfordringer på ældreområdet pga. en demografisk ubalance med en stigende andel af ældre borgere og en faldende andel af borgere i beskæftigelse. Rekrutteringsudfordringerne betyder, at det nuværende serviceniveau ikke kan fastholdes i Kalundborg Kommune.

Som led i rekrutteringsudfordringerne arbejdes der samtidig med en ny tilgang til at møde borgernes behov for hjælp gennem organisering af mindre hold, der arbejder sammen om en gruppe borgere. Målet er, at hjælpen skal tage afsæt i borgerens ønsker og ressourcer. Borgerne skal møde færre forskellige medarbejdere, og det skal gøre dem mere tilfredse med den hjælp, som de modtager. Rehabiliteringen styrkes, så visiterede borgere tilbydes en faglig relevant rehabilitering for at øge borgernes uafhængighed og værdighed. Samt at sikre, at de rettet borgere får de rette tilbud.

I kvalitetsstandarderne er teksten ”Som udgangspunkt ydes hjælp til rengøring 3 gange om måneden” sløjfet og beskrivelsen af hyppigheden for hjælpen er ændret til ”Hjælpen ydes på baggrund af individuel og konkret vurdering og planlægges i samarbejde med borger og leverandør”. Hjælpen tilrettelægges, så det understøtter borgerens behov og potentiale for træning.

I kvalitetsstandarden for ernæring er teksten ”kan leveres hele døgnet rundt” sløjfet, da det vedrører sondeernæringen, der ikke er en del af denne kvalitetsstandard.

Videre er der udarbejdet en kvalitetsstandard for nødkald og endelig er kvalitetsstandarden for Forebyggende Hjemmebesøg opdateret ift. de politiske beslutninger på Ældre- og Sundhedsudvalget.

Der er udarbejdet indholdsfortegnelse, som gør det lettere at finde den enkelte Kvalitetsstandard, og der er foretaget få redaktionelle ændringer, der gør teksten lettere at læse.

For at imødekomme de stigende rekrutteringsudfordringer vil administrationen i starten af 2022 iværksætte en analyse med henblik på at undersøge, om opgaven med tøjvask kan varetages på anden måde, og hvad konsekvenserne menneskeligt, driftsmæssigt og økonomisk vil være ved f.eks., at et privat firma overtager opgaven.

Videre vil der fremover ift. alle indsatser være et fokus på muligheden for at supplere støtten til borgerne med velfærdsteknologiske hjælpemidler. Der findes hjælpemidler og arbejdsredskaber ift. mobilitet (til at komme omkring) og til praktiske opgaver i hjemmet. Fokus er på, at borger genvinder tabte funktioner eller vedligeholder det, man kan.

## Økonomiske konsekvenser

Ingen.

### Sagens forløb

10-01-2022 Seniorrådet

Seniorrådets høringssvar.

Seniorrådet anbefaler godkendelse af kvalitetsstandarderne med følgende bemærkning: Seniorrådet er bekymret over, at rekrutteringsudfordringerne gør, at det nuværende serviceniveau ikke kan overholdes af kommunen. Seniorrådet ser gerne, at teksten vedr. rengøring bibeholdes som den var i Kvalitetsstandarderne for 2021. Derudover bør det indskrives , at der skal være særligt fokus på en borgers individuelle rengøring af toilet/badeværelse.

07-02-2022 Ældre- og Sundhedsudvalget
Anbefales, idet det tilstræbes, at visiteret rengøring som minimum leveres i en frekvens på 14 dage.
08-02-2022 Handicaprådet
Rådet tilslutter sig Ældre- og Sundhedsudvalgets betragtninger fra mødet den 7. februar 2022.
09-02-2022 Økonomiudvalget
Anbefales med Ældre- og Sundhedsudvalgets bemærkning.
23-02-2022 Kommunalbestyrelsen

Holger Gregersen (Ø) stemte imod.

Godkendt med Ældre- og Sundhedsudvalgets bemærkning.